b'\n_START_ARTICLE_\nChed Evans\n_START_SECTION_\nUra\n_START_PARAGRAPH_\nEvans siirtyi vuonna 2002 Manchester Cityn junioriakatemiaan, h\xc3\xa4nen edellisen seuransa Chester Cityn juniorijoukkueiden kaaduttua. H\xc3\xa4n teki debyyttins\xc3\xa4 seuran edustusjoukkueessa syyskuussa 2007, Norwich City\xc3\xa4 vastaan. Pian t\xc3\xa4m\xc3\xa4n j\xc3\xa4lkeen Evans siirtyi loppukaudeksi lainalle Norwichiin, jossa p\xc3\xa4\xc3\xa4si pelaamaan vakituisesti edustusjoukkueessa. Evans palasi seuraavaksi kaudeksi Manchesteriin, mutta koki vaikeuksia p\xc3\xa4\xc3\xa4st\xc3\xa4 edustusmiehist\xc3\xb6\xc3\xb6n._NEWLINE_Manchester Cityn alettua hankkimaan runsaasti uusia pelaajia, muun muassa Carlos T\xc3\xa9vezin ja Evansin maanmiehen Craig Bellamyn, Evans p\xc3\xa4\xc3\xa4tti siirty\xc3\xa4 muualle saadakseen enemm\xc3\xa4n peliaikaa. Hein\xc3\xa4kuussa 2009 Evans siirtyi Sheffield Unitedin riveihin kolmen miljoonan punnan siirtosummalla. Sheffieldiss\xc3\xa4 Evans sai alkuvaikeuksien j\xc3\xa4lkeen runsaasti vastuuta, ja h\xc3\xa4net valittiin kauden 2011-2012 j\xc3\xa4lkeen Englannin Ykk\xc3\xb6sliigan kauden t\xc3\xa4hdist\xc3\xb6joukkueeseen. Saatuaan vankeustuomion Sheffield United j\xc3\xa4tti kuitenkin tarjoamatta jatkosopimusta. Vapauduttuaan vankilasta ja puhdistettuaan nimens\xc3\xa4 Evans sai sopimuksen Chesterfieldiin kaudeksi 2016-2017.\n_START_SECTION_\nMaajoukkueura\n_START_PARAGRAPH_\nMaajoukkueurallaan Evans on p\xc3\xa4\xc3\xa4ssyt kent\xc3\xa4lle p\xc3\xa4\xc3\xa4asiassa vaihtomiehen roolissa, edell\xc3\xa4\xc3\xa4n vakiohy\xc3\xb6kk\xc3\xa4\xc3\xa4j\xc3\xa4t Craig Bellamy ja Robert Earnshaw. 13 A-maaottelussaan Walesin maajoukkueen paidassa h\xc3\xa4n on tehnyt yhden maalin, debyytiss\xc3\xa4\xc3\xa4n Islantia vastaan vuonna 2008.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nEvans sai 20. huhtikuuta 2012 viiden vuoden ehdottoman vankeustuomion, oikeuden todettua h\xc3\xa4nen syyllistyneen 19-vuotiaan naisen raiskaamiseen toukokuussa 2011 hotellissa l\xc3\xa4hell\xc3\xa4 Evansin kotikaupunkia Rhyli\xc3\xa4. Toinen syytettyn\xc3\xa4 ollut jalkapalloilija, Port Valen Clayton McDonald todettiin oikeudessa syytt\xc3\xb6m\xc3\xa4ksi. Evans vapautui 17. lokakuuta 2014 istuttuaan puolet tuomiostaan._NEWLINE_Vapauduttuaan Evans jatkoi oikeustaistelua nimens\xc3\xa4 puhdistamiseksi. Vetoomustuomioistuin mit\xc3\xa4t\xc3\xb6i uuteen todistusaineistoon nojaten alkuper\xc3\xa4isen tuomion huhtikuussa 2016 ja m\xc3\xa4\xc3\xa4r\xc3\xa4si uuden oikeusk\xc3\xa4sittelyn joka lokakuussa 2016 totesi Evansin syytt\xc3\xb6m\xc3\xa4ksi raiskaukseen.'